*ОДЛУКA О ОБАВЉАЊУ КОМУНАЛНЕ ДЕЛАТНОСТИ ЗООХИГИЈЕНЕ НА ТЕРИТОРИЈИ ГРАДА НИША*

*(''Службени лист Града Ниша'', број 10/2015)*

*-преглед члановa Одлуке који се мењају -*

Члан 6.

Прихватилиште мора испуњавати услове за заштиту добробити животиња у погледу простора за животиње, просторија и опреме, и друге услове у складу са Законом.

У прихватилиште се смештају животиње:

1) које су напуштене и изгубљене,

2) чији власник, односно држалац не може више да се брине о њима,

3) које надлежни комунални инспектор, у складу са одлукама градских општина којима се регулише држање домаћих животиња, одузме власнику, односно држаоцу, и

3) које Министарство надлежно за послове ветеринарства одузме власницима, односно држаоцима;

4) које су у опасности.

Предузеће је дужно да сарађује са надлежним ветеринарским службама и организацијама за заштиту животиња, као и да редовно обавештава јавност и друге власнике прихватилишта о животињама које се налазе у прихватилишту, у складу са Законом о добробити животиња.

**Члан 21.**

У случају наступања непланираних или неочекиваних поремећаја или прекида у обављању комуналне делатности зоохигјене, предузеће је дужно да одмах о томе обавести управу надлежну за комуналне делатности и да истовремено предузме мере за отклањање узрока поремећаја.

Уколико предузеће не предузме мере из става 1. овог члана у року који одреди оснивач, управа надлежна за комуналне делатности ће предузети мере прописане законом и прописима Скупштине Града.

VI НАЧИН ПОСТУПАЊА И ОВЛАШЋЕЊА ОРГАНА ГРАДА У СЛУЧАЈУ ПРЕКИДА У ОБАВЉАЊУ ДЕЛАТНОСТИ ЗООХИГИЈЕНЕ

**Члан 22.**

По пријему обавештења о непланираном прекиду у обављању делатности зоохигијене, односно по утврђивању поремећаја или прекида у обављању делатности зоохигијене, управа надлежна за комуналне делатности, дужна је да:

1. одреди ред првенства и начин обављања делатности зоохигијене

2. предузме мере за заштиту комуналних објеката и друге имовине која је угрожена

3.утврди разлоге и евентуалну одговорност за поремећај, односно прекид у обављању делатности зоохигијене, и учињену штету.

IX НАДЗОР

**Члан 25.**

Надзор над применом ове одлуке врши управа надлежна за комуналне делатности.

Инспекцијски надзор над применом ове одлуке обавља комунални инспектор.

**Члан 26.**

У вршењу инспекцијског надзора комунални инспектор је овлашћен да:

1. изда налог Предузећу да уклони леш животиње са јавне површине;

2. изда налог да се прикупи напуштена или изгубљена животиња, у складу са одредбама ове одлуке, и

3. предузима и друге мере, у складу са овом одлуком и прописима донетим на основу ове одлуке.

За прекршаје прописане овом одлуком комунални инспектор може да покрене прекршајни поступак и изда прекршајни налог физичком лицу, предузетнику, правном лицу и одговорном лицу у правном лицу.

Уколико комунални инспектор у вршењу инспекцијског надзора, уочи повреду прописа из надлежности другог органа, одмах ће о томе, писаним путем, обавестити надлежни орган.

**Члан 27.**

Комунални полицајац у обављању комунално-полицијских послова, поред законом утврђених овлашћења, издаје прекршајни налог и подноси захтев за вођење прекршајног поступка за прекршаје прописане овом одлуком.

Уколико комунални полицајац, у обављању комунално-полицијских послова, уочи повреду прописа из надлежности другог органа, одмах ће о томе, писаним путем, обавестити надлежни орган.

X КАЗНЕНЕ ОДРЕДБЕ

**Члан 28.**

Новчаном казном од 50.000 до 500.000 динара казниће се за прекршај комунално предузеће ако:

1. не обавља послове у складу са усвојеним Програмом обављања делатности зоохигијене (члан 12),

2. не врши послове у прихватилишту, у складу са чл. 13 и усвојеним Програмом контроле и смањења популације напуштених паса и мачака на територији Града.

**Члан 29.**

Новчаном казном од 5.000,00 до 30.000,00 динара казниће се за прекршај физичко лице ако:

1. одбије да плати трошкове збрињавања напуштене животиње смештене у прихватилиште (члан 17.)

2. одбије да плати трошкове одузимања животиња (члан. 18)

За прекршај из става 1. овог члана казниће се предузетник новчаном казном од 10.000,00 до 100.000,00 динара.

За прекршај из става 1. овог члана казниће се правно лице новчаном казном од 50.000,00 до 500.000,00 динара.

За прекршај из става 1. овог члана казниће се одговорно лице у правном лицу новчаном казном од 5.000,00 до 30.000,00 динара.

**Члан 30.**

Казниће се новчаном казном у износу од 50.000 динара правно лице, новчаном казном у износу од 10.000 динара предузетник, а новчаном казном у износу од 5.000 динара одговорно лице у правном лицу и физичко лице, ако поступа супротно забранама из члана 23 ове одлуке.

За прекршаје из става 1. овог члана, комунални инспектор, односно комунални полицајац издаје прекршајни налог у складу са законом.